16वीं बार 150+ स्कोर, भारत में 60+ का औसत; 28वें टेस्ट शतक ने तोड़े रिकॉर्ड्स
Virat Kohli 28th Test Ton Breaks Records Fastest 75st Century | Most Runs, इस शतक ने कई रिकॉर्ड्स भी तोड़े। विराट के ऐसे ही कुछ रिकॉर्ड्स को इस खबर में हम जानेंगे...
विराट कोहली ने ऑस्ट्रेलिया के खिलाफ 364 बॉल पर 186 रन की मैराथन पारी खेली। उन्होंने बीमार होने के बाद भी 520 मिनट बैटिंग की। यह उनके टेस्ट करियर का 28वां शतक है, जो 1205 दिन बाद आया।
तीनों फॉर्मेट मिलाकर विराट के 75 इंटरनेशनल शतक हो गए हैं। उन्होंने इस मुकाम तक पहुंचने में सचिन तेंदुलकर से भी कम पारियां लीं। इस शतक ने और भी कई रिकॉर्ड्स तोड़े। विराट के ऐसे ही कुछ रिकॉर्ड्स को इस खबर में हम जानेंगे...
ऑस्ट्रेलिया के खिलाफ सबसे ज्यादा टेस्ट शतक
विराट ने ऑस्ट्रेलिया के खिलाफ सबसे ज्यादा टेस्ट शतक लगाने वाले भारतीय खिलाड़ियों की लिस्ट में सुनील गावस्कर की बराबरी कर ली है। विराट के ऑस्ट्रेलिया के खिलाफ 8 शतक हो गए। उनसे ज्यादा शतक में अब सचिन तेंदुलकर ही हैं। सचिन ने ऑस्ट्रेलिया के खिलाफ 11 टेस्ट शतक लगाए हैं। 5 शतक के साथ भारत के मौजूदा खिलाड़ियों में चेतेश्वर पुजारा पांचवें नंबर पर हैं।
तीनों फॉर्मेट मिलाकर विराट के ऑस्ट्रेलिया खिलाफ कुल 16 शतक हैं। टेस्ट के अलावा विराट ने ऑस्ट्रेलिया के खिलाफ 8 वनडे शतक भी लगाए हैं। किसी एक देश के खिलाफ यह विराट के सबसे ज्यादा शतक हैं। उन्होंने श्रीलंका के खिलाफ 15 शतक लगाए हैं।
WTC में सबसे ज्यादा रन 
वर्ल्ड टेस्ट चैंपियनशिप (WTC) के मैच 2020 से खेले जा रहे हैं। तब से लेकर अब तक भारत के लिए सबसे ज्यादा रन बनाने के मामले में विराट कोहली पहले नंबर पर पहुंच गए हैं। उनके नाम 52 पारियों में 1803 रन हो गए। 36 पारियों में 1794 रन के साथ रोहित शर्मा इस लिस्ट में दूसरे नंबर पर हैं।
सबसे ज्यादा 150 प्लस स्कोर 
तीनों फॉर्मेट मिलाकर कोहली ने 16 से ज्यादा बार 150 से ज्यादा के स्कोर बना लिए। टेस्ट में 11 बार के अलावा उन्होंने वनडे में 5 बार 150 से ज्यादा के स्कोर बनाए हैं। सबसे ज्यादा 150 प्लस के स्कोर बनाने वाले भारतीय खिलाड़ियों की लिस्ट में वह दूसरे नंबर पर पहुंच गए।
कोहली ने वीरेंद्र सहवाग की बराबरी की। इस लिस्ट में भी 25 बार 150 प्लस स्कोर के साथ सचिन तेंदुलकर पहले नंबर पर हैं।
भारत में 14वां शतक
विराट कोहली ने भारत में 14वां टेस्ट शतक जड़ा। भारत में सबसे ज्यादा सेंचुरी लगाने वाले खिलाड़ियों की लिस्ट में विराट चौथे पर पहुंच गए। 15 शतक के साथ राहुल द्रविड़ तीसरे और 16 शतक के साथ सुनील गावस्कर दूसरे नंबर पर हैं। 22 सेंचुरी के साथ सचिन पहले नंबर हैं।
सचिन से तेज 75वें शतक पर पहुंचे
विराट कोहली ने तीनों फॉर्मेट मिलाकर 75वां शतक लगाया। टेस्ट में 28 के अलावा टी-20 में एक और वनडे में उनके नाम 46 शतक हैं। 75 इंटरनेशनल शतक के मुकाम तक पहुंचने में उन्होंने 552 पारियां लीं। उन्होंने सचिन का रिकॉर्ड तोड़ा, जिन्होंने 566वीं पारी में 75वां इंटरनेशनल शतक लगाया था।
सचिन के नाम इंटरनेशनल क्रिकेट में कुल 100 शतक हैं। 71 शतक के साथ ऑस्ट्रेलिया के रिकी पोंटिंग इस लिस्ट में तीसरे नंबर पर हैं।
फैब-4 के टेस्ट शतक
2012 के बाद क्रिकेट जगत में 4 बैटर्स का नाम सबसे ज्यादा चला, इनमें विराट कोहली के अलावा ऑस्ट्रेलिया के स्टीव स्मिथ, इंग्लैंड के जो रूट और न्यूजीलैंड के केन विलियमसन शामिल हैं। जिन्हें फैब-4 कहा जाता है। फैब-4 की लिस्ट में सबसे ज्यादा टेस्ट शतक की लिस्ट में विराट तीसरे नंबर पर हैं। 30 शतक के स्मिथ पहले और 29 शतक के साथ रूट तीसरे नंबर पर हैं। विलियमसन के नाम टेस्ट में 26 शतक हैं।
एक्टिव प्लेयर्स में सबसे ज्यादा शतक
100 इंटरनेशनल सेंचुरी बनाने वाले सचिन तेंदुलकर रिटायर हो चुके हैं। फिलहाल क्रिकेट खेल रहे खिलाड़ियों द्वारा सबसे ज्यादा सेंचुरी के मामले विराट कोहली टॉप पर हैं। उनके बाद इंग्लैंड के जो रूट और ऑस्ट्रेलिया के डेविड वॉर्नर हैं। दोनों ने 45 इंटरनेशनल शतक लगाए हैं। 43 शतक के साथ रोहित शर्मा तीसरे और 42 शतक के साथ स्टीव स्मिथ चौथे नंबर पर हैं।
6 महीने में विराट का पांचवां शतक
विराट कोहली ने टेस्ट शतक लगाने के साथ 6 महीनों के अंदर तीनों फॉर्मेट में शतक लगाने का कारनामा कर लिया है। विराट ने 8 सितंबर 2022 को एशिया कप में अफगानिस्तान के खिलाफ टी-20 शतक जड़ा था। उसके बाद उन्होंने वनडे में 3 और अब टेस्ट में भी एक शतक लगा दिया।
इस दौरान वह एशिया कप और टी-20 वर्ल्ड कप में सबसे ज्यादा रन बनाने वाले बैटर भी रहे। ऑस्ट्रेलिया के खिलाफ 186 रन की पारी बॉर्डर-गावस्कर ट्रॉफी की इस सीरीज में सबसे बड़ा व्यक्तिगत स्कोर भी है। उनके बाद उस्मान ख्वाजा का नाम है, जिन्होंने इसी टेस्ट में 180 रन बनाए। इस सीरीज में वह सबसे ज्यादा रन बनाने वाले खिलाड़ियों में पहले नंबर पर हैं। विराट के 4 मैचों में 297 रन हैं। ख्वाजा 333 रन के साथ सीरीज के टॉप स्कोरर हैं।
घर में 4000 टेस्ट रन पूरे
186 रन की पारी के साथ कोहली के भारत में टेस्ट खेलते हुए 4144 रन हो गए हैं। वह भारत में 4000 से ज्यादा टेस्ट रन बनाने वाले पांचवें खिलाड़ी बने। 7216 रन के साथ सचिन इस लिस्ट में भी पहले नंबर पर हैं। 5598 रन के साथ राहुल द्रविड़ दूसरे नंबर पर हैं।
कोहली ने शुरुआती 1000 रन बनाने के लिए 26 पारियां ली थीं। फिर एक से 2 हजार रन तक पहुंचने में 13 और तीन हजार रन तक पहुंचने में 14 पारियां लीं। अब भारत में 4000 टेस्ट रन तक पहुंचने के लिए उन्होंने 24 पारियां लीं, इस तरह उन्होंने 77 पारियों में 4000 रन का आंकड़ा पार किया।
भारत में सबसे ज्यादा औसत 
विराट कोहली भारत में 50वां टेस्ट मैच खेल रहे हैं। इन मैचों में उन्होंने 60.05 के औसत से 4144 रन बनाए हैं। भारत में 4000 से ज्यादा रन बनाने वाले खिलाड़ियों में यह सबसे ज्यादा औसत है। वीरेंद्र सहवाग का औसत 54.13, सचिन का 52.67 और द्रविड़ का 51.35 का है।
ऑस्ट्रेलिया के खिलाफ विराट का बेस्ट स्कोर 
विराट कोहली के टेस्ट करियर का बेस्ट स्कोर 254 रन है, जो उन्होंने साउथ अफ्रीका के खिलाफ बनाया था। उन्होंने ओवरऑल 7 डबल सेंचुरी बनाई है, लेकिन ऑस्ट्रेलिया के खिलाफ एक भी नहीं। ऑस्ट्रेलिया के खिलाफ 186 रन की पारी टेस्ट में ऑस्ट्रेलिया के खिलाफ उनकी बेस्ट पारी है। इससे पहले उन्होंने एडिलेड में 169 रन बनाए थे।
ये रिकॉर्ड भी हासिल किए
विराट ने 28वीं टेस्ट सेंचुरी के साथ कुछ अनोखे व्यक्तिगत रिकॉर्ड भी बनाए। यह नंबर-4 पर बैटिंग करते हुए उनकी 24वीं सेंचुरी है। विराट ने भारत में 14वीं, एशिया में 16वीं और अहमदाबाद में पहली ही सेंचुरी बनाई। WTC में तीसरा शतक बनाने के साथ उन्होंने रोहित की कप्तानी में पहला ही शतक जड़ा।
स्पोर्ट्स की ये खबरें भी पढ़ें...
विराट कोहली ने बनाए 186 रन, टीम इंडिया 571 पर ऑलआउट
बॉर्डर-गावस्कर ट्रॉफी में चौथे टेस्ट मैच का चौथा दिन पूरी तरह टीम इंडिया और स्टार बल्लेबाज विराट कोहली के नाम रहा। अहमदाबाद के नरेंद्र मोदी स्टेडियम में विराट ने 1205 दिन, 23 मैच और 41 पारियों के बाद इस फॉर्मेट में शतक जमाया। पूरी खबर पढ़ने के लिए यहां क्लिक करें...
क्या विराट बना पाएंगे 100 शतक
टीम इंडिया के स्टार बल्लेबाज विराट कोहली ने टेस्ट क्रिकेट में शतक का सूखा समाप्त कर लिया है। उन्होंने 1205 दिन, 23 मैच और 41 पारियों के बाद इंटरनेशनल क्रिकेट के सबसे लंबे फॉर्मेट में शतकीय पारी खेली है। इसके साथ ही इंटरनेशनल क्रिकेट में विराट के 75 शतक हो गए हैं। पूरी खबर पढ़ने के लिए यहां क्लिक करें... 